ITTHI เทรดสนั่น! ลุ้นวิ่งเหนือจอง 3 บ. จับตางบปี 66 โตติดสปีด
ITTHI ไอพีโอป้ายแดงลงสนามเทรดวันแรก มั่นใจนักลงทุนต้อนรับคึกคัก ชูจุดเด่นหนึ่งในผู้นำธุรกิจผลิตภัณฑ์ไฟฟ้าส่องสว่าง พลังงานทดแทน อุปกรณ์เทคโนโลยีอัจฉริยะ นำเงินระดมทุน 210 ล้านบาทต่อยอดการเติบโต ลุยเจาะฐานลูกค้าภาครัฐดันผลงานปีนี้โตมีนัยสำคัญ
ITTHI ไอพีโอป้ายแดงลงเทรดวันแรก มั่นใจนักลงทุนต้อนรับคึกคัก ชูจุดเด่นผู้นำธุรกิจผลิตภัณฑ์ไฟฟ้าส่องสว่าง พลังงานทดแทน อุปกรณ์เทคโนโลยีอัจฉริยะ
22 มี.ค. 2566

ผู้สื่อข่าวรายงานว่า วันนี้ (22 มี.ค.66) หุ้นบริษัท อิทธิฤทธิ์ ไนซ์ คอร์ปอเรชั่น จำกัด (มหาชน) หรือ ITTHI เตรียมเข้าจดทะเบียนและทำการซื้อขายในตลาดหลักทรัพย์ เอ็ม เอ ไอ (mai) ภายใต้กลุ่มสินค้าอุปโภคบริโภค
โดย ITTHI ประกอบธุรกิจเป็นผู้จัดจำหน่ายอุปกรณ์อิเล็กทรอนิกส์ ทั้งผลิตภัณฑ์ไฟฟ้าส่องสว่าง และอุปกรณ์ประเภท IET (Internet Every Thing) สำหรับ smart home โดยบริษัทว่าจ้างผู้ผลิตจากภายนอกผลิตอุปกรณ์ส่องสว่างประเภท หลอดไฟ โคมไฟ และส่วนควบอื่น ๆ เพื่อให้บริษัทเป็นผู้จัดจำหน่ายภายใต้เครื่องหมายการค้า “LIGHTTRIO” โดยรายได้ในส่วนนี้คิดเป็นร้อยละ 50 ของรายได้จากการจัดจำหน่ายอุปกรณ์อิเล็กทรอนิกส์ ส่วนอีกร้อยละ 50 เป็นการจัดจำหน่ายภายใต้แบรนด์ชั้นนำอื่นๆ
ทั้งนี้ ลูกค้าส่วนใหญ่กว่าร้อยละ 76 เป็นกลุ่มลูกค้าพัฒนาโครงการอสังหาริมทรัพย์ชั้นนำ นอกจากนี้ ITTHI ยังประกอบธุรกิจผลิตและจำหน่ายผลิตภัณฑ์แอลกอฮอล์ฆ่าเชื้อภายใต้เครื่องหมายการค้า “UNION CLEAN” โดยในปี 2565 สัดส่วนรายได้การจัดจำหน่ายอุปกรณ์อิเล็กทรอนิกส์และบริการติดตั้ง และรายได้จากการผลิตและจำหน่ายผลิตภัณฑ์แอลกอฮอล์ฆ่าเชื้อ และอื่นๆ ประมาณร้อยละ 98 : 2
สำหรับ ITTHI มีทุนชำระหลังเสนอขาย 135 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 200 ล้านหุ้นและหุ้นสามัญเพิ่มทุน 70 ล้านหุ้น โดยเสนอขายต่อบุคคลและผู้ลงทุนสถาบันตามดุลยพินิจของผู้จัดจำหน่ายหลักทรัพย์ 60 ล้านหุ้น เสนอขายต่อผู้มีอุปการคุณของบริษัท 9 ล้านหุ้น และเสนอขายต่อพนักงานของบริษัท 1 ล้านหุ้น เมื่อวันที่ 14 – 16 มีนาคม 2566 ในราคาหุ้นละ 3.00 บาท คิดเป็นมูลค่าระดมทุน 210 ล้านบาท มูลค่าหลักทรัพย์ ณ ราคา IPO 810 ล้านบาท
ทั้งนี้การกำหนดราคาเสนอขายหุ้น IPO มาจากอัตราส่วนราคาหุ้นต่อกำไรสุทธิต่อหุ้น (Price to Earnings Ratio: P/E Ratio) เท่ากับ 38.30 เท่า ซึ่งคำนวณจากกำไรสุทธิ 12 เดือนย้อนหลัง (งวดปี 2565) เท่ากับ 21.15 ล้านบาท หารด้วยจำนวนหุ้นสามัญที่ออกและชำระแล้วภายหลังการเสนอขายหุ้นในครั้งนี้ (fully diluted) จะได้กำไรสุทธิต่อหุ้นเท่ากับ 0.08 บาท โดยมีบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) เป็นที่ปรึกษาทางการเงิน และบริษัทหลักทรัพย์ ฟินันซ่า จำกัด เป็นผู้จัดการการจัดจำหน่ายและรับประกันการจำหน่าย

นายธนเสฏฐ์ อัครบุญญาพัฒน์ ประธานเจ้าหน้าที่บริหาร ITTHI กล่าวว่า บริษัทฯ พร้อมเข้าซื้อขายวันแรกในตลาดหลักทรัพย์ mai ซึ่งเป็นอีกก้าวสำคัญสู่ความยั่งยืน และมั่นใจว่า เงินที่ได้จากการระดมทุนในครั้งนี้จำนวนประมาณ 210 ล้านบาท จะใช้เป็นเงินทุนหมุนเวียนในการประกอบกิจการให้เกิดประโยชน์สูงสุด ภายในปี 2566-2567 รองรับการเติบโตของ ITTHI เพิ่มความน่าเชื่อถือรวมถึงเพิ่มศักยภาพในการแข่งขัน และสร้างผลตอบแทนนักลงทุนในระยะยาว
สำหรับผลิตภัณฑ์ไฟฟ้าส่องสว่างเป็นหนึ่งในอุตสาหกรรมที่มีความเกี่ยวโยงกับอุตสาหกรรมก่อสร้าง ซึ่งฐานลูกค้าหลักของบริษัท ได้แก่ กลุ่มผู้พัฒนาอสังหาริมทรัพย์เพื่ออยู่อาศัย และกลุ่มผู้รับเหมารายใหญ่ของประเทศ เช่น คอนโดมิเนียม และ โครงการบ้านจัดสรร รวมถึง อาคารทุกประเภท เช่น ศูนย์การค้า อาคารสำนักงาน โชว์รูม ร้านค้า ร้านอาหาร โรงงานอุตสาหกรรม โรงพยาบาล โรงแรม โรงเรียน คลังสินค้า และสนามบิน รวมถึงพฤติกรรมผู้บริโภคทั่วไปที่ต้องการเปลี่ยนมาเลือกใช้ผลิตภัณฑ์ที่มีคุณภาพดีกว่า ประหยัดพลังงานมากกว่า หรือ มีรูปแบบสวยงามกว่า และ การซื้อเพื่อทดแทนของเดิมที่ชำรุด หรือหมดอายุ ดังนั้นการเติบโต และการเปิดตัวโครงการใหม่ของผู้ประกอบการในกลุ่มอุตสาหกรรมดังกล่าว จึงเป็นปัจจัยบวกที่ส่งผลต่อการขยายตัวของผลประกอบการของบริษัท ในฐานะที่บริษัทดำเนินธุรกิจจัดจำหน่ายผลิตภัณฑ์โคมไฟฟ้าแสงสว่างอย่างครบวงจร มีช่องทางจำหน่ายครอบคลุมทั้งผ่านโชว์รูมของบริษัทเอง และโชว์รูปของคู่ค้า รวมถึง ช่องทางแพลตฟอร์มออนไลน์ต่างๆ
โดยลูกค้าของบริษัทราว 80% เป็นกลุ่มโครงการ ส่วนที่เหลือเป็น กลุ่มลูกค้าขายส่ง กลุ่มลูกค้ารายย่อย และในปี 2565 ITTHI ได้เริ่มขยายไปยังกลุ่มลูกค้าภาครัฐบาล มีรายได้เข้ามาสัดส่วนประมาณ 3.7% และมีแนวโน้มเติบโตเพิ่มขึ้นอย่างมีนัยสำคัญในปี 2566
“ภาพรวมผลการดำเนินงานปี 2566 มีทิศทางที่ดี ITTHI ชนะการประมูลอันดับ 1 จากลูกค้าผู้พัฒนาโครงการอสังหาริมทรัพย์รายใหญ่หลายราย ในการให้เราไปช่วยติดตั้งอุปกรณ์แสงสว่าง และปัจจุบันมีงานในมือ (Backlog) คาดเกิน 50% จากรายได้ของปี 2565 ซึ่งอยู่ที่ประมาณ 227 ล้านบาท และจะมุ่งเน้นนำสินค้านวัตกรรมเข้าไปเจาะตลาดลูกค้าภาครัฐต่อเนื่อง คาดยอดขายจากภาครัฐในปีนี้จะมากกว่า 50 ล้านบาทขึ้นไป จึงมั่นใจว่าปีนี้จะเป็นปีที่ดีของเรา” นายธนเสฏฐ์ กล่าว
นายธีรฉัตร ศิลปสนธยานนท์ ผู้อำนวยการ บริษัทหลักทรัพย์ ฟินันซ่า จำกัด ในฐานะผู้จัดการการจัดจำหน่ายและรับประกันการจำหน่าย กล่าวว่า มั่นใจว่าหุ้น ITTHI เข้าซื้อขายในวันที่ 22 มีนาคมนี้ จะได้รับการตอบรับจากนักลงทุนอย่างคึกคัก เนื่องจากช่วงที่เปิดเสนอขายหุ้นในช่วงที่ผ่านมา กระแสความต้องการหุ้น ITTHI มีมากกว่าจำนวนที่จัดสรร โดยจากความต้องการที่ล้นหลามครั้งนี้ นอกเหนือจากปัจจัยพื้นฐานที่แข็งแกร่งของ ITTHI แล้ว การกำหนดราคาเสนอขายหุ้นสามัญเพิ่มทุนให้แก่ประชาชนทั่วไปครั้งแรก (IPO) จำนวน 70 ล้านหุ้น ในราคาหุ้นละ 3 บาท สร้างความสนใจให้นักลงทุนที่กำลังมองหาหุ้นเติบโตรับเศรษฐกิจฟื้นตัวอย่างต่อเนื่อง
โดยจากประสบการณ์ในธุรกิจไฟฟ้าส่องสว่างมากว่า 24 ปี ทำให้ ITTHI ได้รับความน่าเชื่อถือจากกลุ่มลูกค้ารายใหญ่ของประเทศ และถือเป็นจุดเด่นสำคัญในการนำพาบริษัทให้เติบโต มีศักยภาพทางการเงินและต้นทุนการเงินที่ต่ำ มีสัดส่วนหนี้สินที่มีดอกเบี้ยต่อส่วนผู้ถือหุ้นต่ำเพียง 0.04 เท่า มีลูกค้าและทีมงานที่มั่นคง และ ITTHI กำลังจะเป็นหุ้นน้องใหม่ในธุรกิจผลิตภัณฑ์ไฟฟ้าส่องสว่างชั้นนำ ที่จะสามารถสร้างความเชื่อมั่นต่อนักลงทุนต่อไป
นายกิตติชัย นาคะประเสริฐกุล รองกรรมการผู้จัดการอาวุโส ฝ่ายวาณิชธนกิจ 3 บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) ในฐานะที่ปรึกษาทางการเงิน  เปิดเผยว่า ITTHI จะเป็นหุ้นน้องใหม่ที่สามารถสร้างผลตอบแทนที่น่าพอใจให้กับนักลงทุนได้ เนื่องจากมีปัจจัยพื้นฐานที่แข็งแกร่ง มีความน่าสนใจในอัตราความสามารถในการทำกำไรระดับสูง ด้วย Business Model บริหารจัดการการผลิตโดยการว่าจ้างผู้ผลิตที่มีคุณภาพ และนำมาจำหน่าย ทำให้คล่องตัว และลดค่าใช้จ่ายที่ไม่จำเป็นลง สนับสนุนอัตรากำไรขั้นต้นอยู่ในระดับสูง และอัตรากำไรสุทธิสูงกว่า 9% โดดเด่นเมื่อเทียบกับอุตสาหกรรม
สำหรับภาคอุตสาหกรรมอสังหาริมทรัพย์ขยายตัวในทิศทางที่ดีขึ้นในปี 2565 และในปี 2566 มีการเปิดตัวโครงการใหม่จำนวนมาก ทำให้มองว่า ผลการดำเนินงาน ITTHI จะเติบโตอย่างมีนัยสำคัญ นอกจากนี้ ยังได้รับการแต่งตั้งเป็นตัวแทนจำหน่ายสินค้านวัตกรรม ทำให้สามารถขยายไปยังกลุ่มลูกค้าภาครัฐมากขึ้น
โดยภาพรวมผลการดำเนินงานในช่วง 3 ปีที่ผ่านมา (2563 – 2565) กลุ่มบริษัทมีรายได้จากการขายและให้บริการ 231.21 ล้านบาท 216.02 ล้านบาท และ 226.93 ล้านบาท ตามลำดับ โดยบริษัทมีรายได้หลักจากการจัดจำหน่ายอุปกรณ์อิเล็กทรอนิกส์ในสัดส่วนประมาณ 73.80% – 98.22% ของรายได้รวม และรายได้จากการผลิตและจำหน่ายผลิตภัณฑ์แอลกอฮอล์ฆ่าเชื้อ
ประกอบด้วยแอลกอฮอล์ชนิดน้ำและชนิดเจล โดยบริษัทได้รับสิทธิ์ในการจัดจำหน่ายจากคู่ค้าในแบรนด์ UNIONCLEAN ซึ่งบริษัทมีรายได้จากการผลิตและจำหน่ายผลิตภัณฑ์แอลกอฮอล์ฆ่าเชื้อในสัดส่วนประมาณ 1.36% – 25.5% ของรายได้รวม โดยมีกำไรสุทธิอยู่ที่ 18.49 ล้านบาท 15.04 ล้านบาท และ 21.15 ล้านบาท และคิดเป็นอัตรากำไรสุทธิ 7.95%, 6.94% และ 9.28% ตามลำดับ